stanford-oval/wikipedia huggingface dataset:
מרדכי עטיה
ביוגרפיה

נולד בחלב ועלה עם הוריו לירושלים. בגיל צעיר התייתם מאביו. ימי ילדותו בירושלים עברו עליו בעוני ובדלות. בימי מלחמת העולם הראשונה ברח חזרה לחלב, שם נישא לאלגרה (שמחה) בשנת ה'תר"ף (1920). בשנת תרפ"ב (1922) היגר למקסיקו סיטי והחל להנהיג את הקהילה הגדולה של יוצאי חלב במקום. תחת הנהגתו נקבעו שיעורי תורה והוקמו מוסדות חסד ותלמודי תורה. היה מהיוזמים והדוחפים להקמת בית הכנסת "רודפי צדק" ומקווה הטהרה. כרב וכמקובל דיבר רבות על המצווה החשובה של יישוב ארץ ישראל. כאשר חש בעצמו כי השהות במקסיקו מפריעה לחינוך ילדיו החליט לחזור לארץ ישראל.
בשנת ה'תרצ"ו (1936) הגיע לירושלים עם אשתו ותשעת ילדיו. בעקבות הפרעות שפרצו באותה השנה, התקשה במציאת פרנסה והחל לשמש כשד"ר למוסדות החסד בירושלים, תפקיד אותו מילא עד שנת ה'תשי"ג (1953). גם אחר כך המשיך לנסוע מעת לעת למקסיקו. במלחמת העצמאות שהה בארץ, וחיזק את רוחם של תושבי ירושלים בדרשות ותפילות. באותם ימים הוא הדפיס אלפי עותקים של פרק ל"ד בישעיהו, המתחיל בפסוק "קרבו גויים לשמוע.." ועוסק בנקמת ה' העתידה לבוא על הגויים. באותה שנה הוציא חוברת בשם "מחשבות שלום", הכוללת ליקוטים מדברי חז"ל: ”להראות שכל המאורעות העוברים על עם ישראל בכלל ועל הארץ בפרט לא במקרה כי אם הכל בהשגחת ה'.” וכי ”גאולתנו העתידה תלויה רק בנו בחזרתנו אל ארצנו ובהטבת דרכינו בה”.
בשנים הבאות הוסיף להוציא חוברות ברוח זו, בהן "ארצות החיים", "מחסה עוז", "לך לך", ו"סוד השבועה". בחיבוריו כתב כי הלאומיות וחיבת הארץ יסודם בתורת ישראל. הוא הטיף לעליה לארץ ישראל וטען כי אין להשתמט מחובה זו בתואנה של שלוש השבועות. בספרו "סוד השבועה" הביא את דברי חז"ל: "אמר רבי אלעזר אמר להם הקב"ה לישראל אם אתם מקיימין את השבועה מוטב ואם לאו אני מתיר את בשרכם כצבאות וכאילות השדה" (כתובות קי"א, א). לדבריו, דווקא הישארותם של היהודים בגולה גרמה לכך שתתקיים אזהרתו של ר' אלעזר.
הוא חזר והדגיש את החובה הגדולה להכיר בניסים שקרו בזמן הקמת המדינה, לשמוח בהם ולהודות עליהם.
"ולו היה לנו לב לדעת ולהבין את הנס הגדול שנעשה לנו בשנת תש"ח שה' הצילנו מידי מרעים שכל מלכי ערב חשבו לבולענו חיים... ונהפוך הוא אשר ישלטו היהודים המה בשונאיהם. "וגרשתמו מן הארץ" היינו מקבלים את היסורים באהבה ובשמחה, ואז המתחיל במצוה אומרים לו גמור, פירוש, שה' היה גומר את הגאולה בשלימות, וכל הערבים אשר סביבותינו היה מתקיים בהם הפסוק "ויהי חיתת אלוקים על הערים אשר סביבותיהם"... אם כן לו עשינו כולנו כזאת ששמחנו בנס שעשה לנו ה' בשנת תש"ח שהצילנו מיד מרעים, והיינו מזמרים ומשבחים ומשוררים לה' על זאת, כי אז בוודאי הייתה הגאולה נגמרת, ואפילו שאין בידינו מעשים טובים שבזכותם ננצל ונגאל, היה ה' עושה לנו הגאולה בהלוואה, על סמך המעשים שנעשה אחר כך"
השפיע על הרבי מצאנז, רבי יקותיאל יהודה הלברשטאם לעלות לארץ.
נפטר בי"ד בתמוז ה'תשל"ח (19 ביולי 1978) ונקבר בבית הקברות בהר הזיתים בירושלים.
לאחר מותו הוקמה על שמו בירושלים ישיבה לחוזרים בתשובה בשם "עטרת מרדכי".
ישיבת החיים והשלום

בשנת ה'תשכ"ז (1967), לאחר שלמד אצל הרב מרדכי שרעבי בישיבת "נהר שלום" ייסד בירושלים את ישיבת "החיים והשלום" ללימוד תורת הקבלה.
לאחר פטירתו כיהנו בראשות הישיבה בנו הרב אליהו עטייה, עד לפטירתו בשנת תשע"ט, ולאחר מכן נכדו הרב מרדכי עטייה.
ישיבת החיים והשלום בראשותו הוציאה לאור בשעתו את המהדורות הנפוצות ביותר של כתבי האר"י.
מתלמידיו

הרב יהודה ליאון אשכנזי.
דן בארי.
הרב שריה דבליצקי.
הרב ישועה בן-שושן.
הרב יעקב משה הלל.
הרב מרדכי עטיה - נכדו.
הרב שבתי סבתו.
משפחתו

היה נשוי לנישא לאלגרה (שמחה) ולהם תשעה ילדים. ביניהם:
הרב אליהו - (נפטר ה'תשע"ט).
הרב מרדכי עטייה - ראש ישיבת החיים והשלום.
הרב רפאל עטייה - בעל הוצאת ספרים עטרת.
הדרה - אשת הרב שמעון כהן - עומד בראש מוסדות בית מוריה של הציונות הדתית בבאר שבע.
אסתר - אשת הרב ישראל הס, רב, מרצה ומחבר ספרים בנושאי אמונה.
עליזה - אשתו של שמעון ברמץ, מלוחמי האצ"ל והלח"י.
עדה אשתו של ד"ר אברהם פוקס.
ספריו

מחשבות שלום, ירושלים ה'תש"ח
שמחת עולם, מקסיקו הבירה ה'תשי"א
ארצות החיים, מקסיקו סיטי, ה'תשי"ב
מקור חיים, מקסיקו ה'תשי"ג
מחסה ועוז, ירושלים ה'תשט"ו.
לך לך, ירושלים ה'תשכ"ג.
סוד השבועה, ירושלים ה'תשכ"ה.
נכדו, הרב רפאל עטיה, הוציא מהדורות חדשות לחלק מכתביו. בהקדמה למהדורת ה'תשע"ד של הספר סוד השבועה הוא מספר שכשסבו נתן את הספר לרב צבי יהודה קוק, הרב צבי יהודה רקד מרוב שמחה.
לקריאה נוספת

עטרת מרדכי, תולדות חייו ומפעליו של הרב מרדכי עטיה, ירושלים תמוז תשע"ה, באתר אוצר החכמה
דוד לניאדו, לקדושים אשר באר"ץ לתולדות חכמי ורבני אר"ץ, בערכו, מהדורה שנייה בעריכת אליהו עטייה, ירושלים ה'תש"ם.
הרב יצחק דדון, אתחלתא היא, ירושלים ה'תשס"ו, חלק א' עמ' ע'
הערות שוליים

↑  בית הכנסת "רודפי צדק" במקסיקו סיטי
↑  ראו כאן, באתר אוצר החכמה
↑  דף הבית, באתר עטרת ספרים הוצאה לאור
| --- | --- |
בקרת זהויות :  NLI: 987007303886205171  ISNI: 0000 0000 7268 7340  LCCN: nr94040039  VIAF: 97498132   WorldCat (עם VIAF): 97498132
התפוח

| --- | --- |

כרזת הסרט "התפוח"
 בימוי:  סמירה מח'מלבאף 
 תסריט:  מוחסן מח'מלבאף, סמירה מח'מלבאף 
 מדינה:  איראן, צרפת 
 הקרנת בכורה:  2 בדצמבר 1999 
 משך הקרנה:  86 דק' 
 שפת הסרט:  פרסית 
 סוגה:  סרט דרמה 
 מקום התרחשות:  איראן 
 דף הסרט ב־IMDb
 
התפוח (בפרסית: سیب, בתעתיק: סִיבּ) הוא סרט הבכורה משנת 1998 של הבמאית האיראנית סמירה מח'מלבאף, אותו יצרה בהיותה בת 17. הסרט הוא דוקו-דרמה המבוסס על סיפור אמיתי, ובהשתתפות הדמויות שחיו במציאות את המתרחש בעלילה. הסרט הוקרן בפסטיבל קאן 1998, במדור Un Certain Regard, וזכה לתשבחות מן המבקרים.
תקציר העלילה

במשך 11 שנים, שתי ילדות תאומות, מסומה וזהרה, חיות בביתן בטהראן מאחורי סורג ומנעול, כלואות על ידי הוריהן - גורבן עלי נדרי, איש מובטל ועני, ואשתו העיוורת, עזיזה מוחמדי. האב לא מסכים שיצאו כי, לדבריו, "בנותיי הן כמו פרחים, והן עלולות לקמול באור השמש". שכניהם מיידעים את משרד הרווחה לגבי המצב, והילדות - שסובלות מליקויים התפתחותיים - מוצאות מן הבית. לאחר חקירה, משרד הרווחה מתיר לנערות לשוב לביתן, בתנאי שאביהן ירשה להן לצאת ולחקור את העולם. הסרט עוקב אחר דרכן וגילוייהן של הנערות, בעוד אביהן מתקשה להתמודד עם הצו שנכפה עליו נגד אמונתו.
צוות השחקנים הראשי

מסומה נדרי - מסומה
זהרה נדרי - זהרה
גורבן על נדרי - האב
עזיזה מוחמדי - עזיזה
זהרה סגריסאז
הפקה וצילום

מח'מלבאף יצרה את הסרט במהלך הכשרתה בבית הספר לקולנוע של אביה, הבמאי האיראני מוחסן מח'מלבאף, בעודה בת 17. היא שמעה על המקרה בחדשות, ותוך מספר ימים כבר יצאה עם מצלמתה והחלה לצלם את המעורבים. לאחר מכן, הם עשו ביחד דרמטיזציה של חלק מהמאורעות שקדמו לחשיפת המקרה, אך אלה נעשו ללא תסריט, במילותיהם והבעותיהם של הדמויות עצמן. מח'מלבאף האב כתב את התסריט וערך את הסרט.
לצד המעקב אחר צעדיהן בפועל של הילדות ומשפחתן, מח'מלבאף משתמשת בסרט בדימויים ויזואליים המסמלים דיכוי ותוצאותיו. היא מבקשת, לדבריה, על פי המסורת הקולנועית האיראנית, לבחון מה קורה כשהחיים האמיתיים באים במגע עם הסינמה, ובכך מייצרת ערבוב מורכב של דרמה ודוקו. מח'מלבאף ציינה שהמסר העיקרי שהיה ברצונה להעביר היה "כמה זה חשוב עבורנו שיהיה לנו מגע אנושי להיות בני אדם שלמים... כפי שניתן לראות בסרט, בתחילה שתי הילדות נראות כמו חיות. הן מוציאות מגרונן קולות של חיות. צילמנו במשך 11 ימים, ובמשך זמן זה הן השתנו יותר מאשר במהלך כל 11 השנים קודם לכן, רק כי היה להן מגע עמנו".
מעבר לסיפור של הילדות והמסר לגבי בידודן, מח'מלבאף מראה בסרט רבדים נוספים של דיכוי בחברה - את התוצאה של עוני וקיצונות דתית על אב המשפחה, וקשייה של האם, שאינה דוברת פרסית, והיא עיוורת ולקויית שמיעה, ועל אף שאינה נעולה בבית כמו הילדות, מתחבאת שם כאילו היא אסירה, ומסתתרת מאחורי הצ'אדור שלה מפני העולם החיצוני.
הסרט זכה לביקורות נלהבות מרחבי העולם, ומיצב את מח'מלבאף כאחת הבמאיות הבינלאומיות המוכרות והמוערכות בקולנוע.
הערות שוליים

↑  "Festival de Cannes: The Apple". festival-cannes.com.
↑  Samira Makhmalbaf: God and Satan in “The Apple”, Jeremy Lehrer, IndiWire, Feb 24, 1999
Windows 7

| --- | --- |


צילום מסך של חלונות 7 (גרסה 7601 – עם Service Pack 1)
 מפתח:  מיקרוסופט
 משפחה:  Windows NT
 מודל קוד:  קוד סגור
 מחזור חיים:  21 ביולי 2009 – 14 בינואר 2020 (10 שנים) 
 גרסה אחרונה:  Windows 7 Build 7601 Service Pack 1 (NT 6.1.7601) ב־22 בפברואר 2012
 סוג גרעין:  היברידי (Hybrid)
 סוג רישיון:  מיקרוסופט EULA
 מצב עבודה:  התמיכה הופסקה
 סביבת שולחן עבודה:  Windows API 
 מבוססת על:  Windows Vista 
 פלטפורמות:  IA-32, x86-64, x86 
 אתר אינטרנט:  דף הבית (בעברית)
 → Windows VistaWindows 8 ←
 
Windows 7 (בעבר נקראה Blackcomb ו-Windows Vienna) היא מערכת הפעלה מסדרת Microsoft Windows, המיוצרת על ידי מיקרוסופט למחשבים אישיים. המערכת יצאה לשוק באוקטובר 2009.
בשונה מקודמותיה, חלונות 7 בעלת תאימות רבה למנהלי התקן, תוכניות וחומרה קיימת, ומתוכננת כך שתוכל לפעול גם על מחשבים בעלי כח עיבוד נמוך יחסית. יעדים אלו הוצבו כלקח מהביקורת הרבה והכישלון היחסי של ויסטה, כישלון שגם גרם את האצת הפיתוח של מערכת זו. לקראת ההשקה רוכשי ויסטה אף זכו לקבל את השדרוג לחלונות 7 כלול במחיר.
התמיכה בחלונות 7 הסתיימה ב-14 בינואר 2020.
דרישות מערכת

| 0 | 1 | 2 |
| --- | --- | --- |
| מעבד | 32-סיביות | 64-סיביות |
מהירות מעבד: 1GHz
| גודל זיכרון | 1GB RAM | 2GB RAM |
גרפיקה: כרטיס תואם DirectX 9 ומעלה עם WDDM 1.0 ומעלה
| נפח פנוי בדיסק הקשיח | 16GB | 20GB |
כונן אופטי: DVD-R/RW
השם

שמה המקורי של המערכת היה Blackcomb. השם שונה ל "Windows Vienna" בשנת 2006. אחר כך שונה שמה הפנימי של המערכת בחברה ל-Windows 7, שם שהפך אחר כך השם לשמה הרשמי של מערכת ההפעלה.
השם Windows 7 נובע מכך שזו תהיה מערכת ההפעלה השביעית בסדרת מערכות הפעלה למשתמשים ביתיים, לפי ספירה פנימית של מיקרוסופט.
תכונות

Windows 7 כוללת מספר תכונות חדשות, כמו תמיכה במסכי מגע, זיהוי דיבור וזיהוי כתב יד, תמיכה בכוננים קשיחים וירטואליים, שיפור ביצועים במעבדים מרובי ליבות, שיפור ביצועי אתחול, ושיפור בליבה (Kernel) שתקרא בגרסה זו MinWin. לפי הערכות, צריכת המשאבים של הליבה החדשה תהיה רק 25 מגהבייט מהכונן הקשיח ו-40 מגהבייט בזיכרון ה-RAM.
לפי דיווחים שונים, לחלונות 7 נוספה תמיכה בריבוי כרטיסי מסך וגרסה חדשה של מדיה סנטר. תכונות חדשות שנכללות בחלונות 7 לפי הדיווחים הן: אביזרים (Gadgets) משולבים בתוך סייר חלונות (Windows Explorer), אביזרים למדיה סנטר, אפשרות להכנסת והוצאת פריטים מתפריט התחלה ומשורת המשימות באופן חזותי, שיפור תכונות מדיה ושילוב ה-XPS Essentials Pack.
ללוח הבקרה נוספו: האצת ביצועי המחשב (Accelerators), מכוונן טקסט ClearType, אשף כיול צבעים בתצוגה (Display Color Calibration Wizard), אביזרים (Gadgets), תת-אדום, שיחזור, איתור תקלות, מרכז שטח עבודה (Workspaces Center), חיישנים (Location and Other Sensors), מנהל אישורים (Credential Manager), התקנים ביומטריים (Biometric Devices), צלמיות מערכת (System Icons), מרכז הפתרונות של חלונות (Windows Solution Center) ותצוגה. שמו של מרכז האבטחה של חלונות (Windows Security Center) שונה למרכז הפתרונות של חלונות (Windows Solution Center) והוא כולל אבטחה ותחזוקה של המחשב.
בשורת המשימות סרגל ההפעלה המהירה (Quick Launch) מוזג עם הכפתורים, והתקבלה שורת יישומים בסגנון חדש.
חלק מהתוכניות שנכללו במערכות קודמות של חלונות, בייחוד Windows Movie Maker, Outlook Express ו-Windows Photo Gallery, לא יכללו יותר במערכת ההפעלה. במקום זאת הם יסופקו בנפרד כשירותי רשת כחלק מחבילת Windows Live Essentials.
תכונות > תכונות תתי הסוגים של מערכת ההפעלה

למערכת הפעלה זו יש חמישה תתי סוגים השונים זה מזה, על פי רוב, ביכולותיהן:
Windows 7 Starter – מערכת הפעלה מוגבלת וחסכונית באמצעים עבור מחשבים קטנים וזולים עם חומרה מוגבלת.
Windows 7 Home Basic – דומה ל-Windows 7 Starter אבל מעט פחות מוגבלת ממנה ומיועדת למחשבים אישיים במדינות בהן חברת מיקרוסופט אינה מבוססת דיה. ברוב מדינות העולם, גרסה זו לא נמכרת ואם היא מגיעה לשם בייבוא אישי, אי-אפשר לתפעל אותה שם.
Windows 7 Home Premium – הגרסה הנפוצה ביותר. טובה למחשב של אדם פרטי שאינו עוסק במקצוע חריג מבחינת דרישות מחשב ואינו עובד בעסק עם רשת מחשבים פנימית מפותחת בצורה חריגה. בגרסה זו חסרות הפונקציות המסובכות שצפוי שמרבית משתמשי המחשב לא יזדקקו להן לעולם.
Windows 7 Professional – מצב ביניים בין Windows 7 Home Premium לבין Windows 7 Ultimate. מערכת שמתאימה למי שיש לו דרישות גבוהות יותר משל המשתמש הרגיל, אבל עדיין לא צריך הכול.
Windows 7 Ultimate,‏ Windows 7 Enterprise – גרסאות כמעט זהות מבחינה תפקודית שמכילות כל מה ש-Windows 7 יכולה להכיל. הראשונה ניתנת לקניה על ידי כל אדם והשנייה רק על ידי ארגונים גדולים.
ביקורת

מערכת הפעלה זו בניגוד לקודמתה, קיבלה ביקורות טובות, עוד בשלב של הגרסאות המוקדמות שלה.
עם זאת, ביקורת מצדדים שונים הופנתה כלפי Windows 7 בטענה שהיא אינה אלא גרסה משודרגת של קודמתה, Windows Vista, והיא אינה מערכת הפעלה חדשה. כמו כן, הופנתה ביקורת בשל אי מתן אפשרות לשדרוג מוזל למשתמשי Windows Vista. בחלק ממחשבי הנטבוק דווח כי המערכת מקצרת את זמן הסוללה בכשליש לעומת חלונות XP, ישנם אנליסטים הסוברים שכאשר יעשו אופטימיזציה לקוד ולמנהלי ההתקנים בעיה זו תיפתר. המוסד לתוכנה חופשית (FSF), מייסודו של ריצ'רד סטולמן, יצא בקמפיין כנגד מערכת ההפעלה בכותרת Windows7Sins (מילולי: "חלונות 7 חטאים"), כאשר הוא טוען כי באמצעות חלונות 7 מיקרוסופט טוענת לשליטה חוקית על המחשב שלך, והיא עושה שימוש בכוח זה כדי להתעלל במשתמשי המחשבים, ולגזול בחשאי את זכויותיהם.
תפוצה

על פי דו"ח של מכון המחקר NPD, קצב המכירות של Windows 7 בשבועות הראשונים להשקתה היה גבוה ב-234% מהמכירות של Windows Vista בעת השקתה. על פי חברת המדידות האינטרנטיות Net Applications, לאחר חודש מכירות, עלתה התפוצה של Windows 7 על זו של כל גרסאות Mac OS X ועמדה על 5.7 אחוז מהשוק. בינואר 2010 דיווחה מיקרוסופט על תוצאות שיא עם הכנסות של 19.02 מיליארד דולר, עלייה של 14% בהכנסות החברה לעומת התקופה המקבילה שנה קודם.
נכון לסוף מרץ 2010, נתח השוק של Windows 7 ברחבי העולם היה כ-10.23% מכלל משתמשי המחשבים בעולם. באפריל 2010, חצי שנה לאחר יציאה לשוק של המערכת, פרסמה חברה מיקרוסופט כי מכרה 100 מיליון רישיונות של מערכת ההפעלה. ב-21 באוקטובר 2010, שנה לאחר יציאתה לשוק של המערכת, הודיעה מיקרוסופט כי מכרה 240 מיליון רישיונות, ואילו בספטמבר 2011 דיווחה מיקרוסופט כי מכרה 450 מיליון רישיונות. עד יולי 2012 נמכרו 630 מיליון עותקים.
על פי סטטיסטיקות של חברת StatCounter, נכון לאוקטובר 2013, Windows 7 היא מערכת ההפעלה הנפוצה בעולם, והיא מותקנת על כ-51.76 אחוזים מכלל המחשבים. ב-2016, המערכת הייתה מערכת ההפעלה הנפוצה ביותר למחשבים, אך נתח השוק שלה ירד ל-40.66 אחוזים עקב כניסת מערכת ההפעלה החדשה ביותר של מיקרוסופט, Windows 10, מאז, ובעקבות הצעד חסר התקדים מבית מיקרוסופט שבמסגרתו המשתמשים יכלו לשדרג את מערכת ההפעלה שברשותם ל-Windows 10, ירד בהדרגה נתח השוק של מערכת ההפעלה, ונכון לדצמבר 2019 נתח השוק שלה מהווה 26% מכלל מערכות ההפעלה של מיקרוסופט במחשבים ביתיים. בישראל, נתח השוק עוד יותר נמוך, ועומד נכון לדצמבר 2019 על 19%‏.
החל מ-30 באוקטובר 2014 עצרה מיקרוסופט את שיווק מערכת ההפעלה, במרץ 2019 הופץ העדכון האחרון שלה, וב-14 בינואר 2020 הופסקה התמיכה.
הערות שוליים

↑  עודד ירון, חלונות 7 יוצאת למלחמה בכמה חזיתות, באתר הארץ, 20 באוקטובר 2009
↑  פז וייסמן, קנו ויסטה - קבלו את חלונות 7 בחינם, באתר TheMarker‏, 7 בינואר 2009
1 2   שגיא כהן, כך תשדרגו את מערכת ההפעלה שלכם לווינדוס 10 - בחינם, באתר TheMarker‏, 15 בינואר 2020
↑  "Windows 7 Release Candidate". Microsoft. נבדק ב-2009-05-17.
1 2 3  אורי ברקוביץ', האסטה לה ויסטה: מה חדש בחלונות 7?, באתר TheMarker‏, 12 באוקטובר 2009
↑  סרט הדרכה על תת-הגרסאות של מערכת ההפעלה באתר פרופסור מסר
↑  IDG, סקירה: חלונות 7 למקצוענים, באתר TheMarker‏, 2 בנובמבר 2008
אור הירשאוגה, אנשי ההיי-טק אוהבים את חלונות 7, באתר TheMarker‏, 18 באוקטובר 2009
צחי הופמן, ‏חלונות 7 של מיקרוסופט: זריזה וקלה יותר, באתר גלובס, 31 באוקטובר 2008
↑  האם חלונות 7 מכבידה מדי על סוללות הנטבוקים?, אתר דה-מרקר
↑  Windows7Sins.org
↑  Windows 7 Boxed Software Sales Surpass Vista Launch, According to NPD
↑  Windows 7 passes Mac OS X in market share race
↑  יעל גרונטמן, ‏מערכת ההפעלה חלונות 7 הקפיצה את מיקרוסופט לתוצאות שיא, באתר גלובס, 28 בינואר 2010
↑  חלונות 7: מאה מיליון רישיונות נמכרו, 28.04.10, אתר דה-מרקר
↑  אבנר קשתן, מיקרוסופט: "מכרנו 240 מיליון עותקים של חלונות 7 תוך שנה", באתר כלכליסט, 21 באוקטובר 2010
↑  http://gs.statcounter.com/#os-ww-monthly-201210-201310
↑  Desktop Windows Version Market Share Worldwide, StatCounter Global Stats (באנגלית)
↑  Desktop Windows Version Market Share Israel, StatCounter Global Stats (באנגלית)
↑  צבי קצבורג, ‏מיקרוסופט: מכירת הגרסה הביתית של חלונות 7 תיפסק בסוף אוקטובר, באתר "אנשים ומחשבים", 13 בפברואר 2014
↑  צבי קצבורג, ‏חלונות 7 של מיקרוסופט: תעדכנו או תחדלו, באתר "אנשים ומחשבים", 15 בפברואר 2019
| --- | --- |
בקרת זהויות :  BnF: cb16152935t (data)  GND: 7663359-7  NKC: ph552078 
פילוח תפוצת מערכות ההפעלה למחשב, יוני 2016
קמט בזמן (סרט, 2018)

| --- | --- |
כרזת הסרט
כרזת הסרט
 מבוסס על:  "קמט בזמן" (ספר)
 בימוי:  אווה דוברני
 הופק בידי:  ג'ים וויטקר וקתרין האנד
 תסריט:  ג'ניפר לי ג'ף סטוקוול
 עריכה:  ספנסר אווריק
 שחקנים ראשיים:  סטורם ריד אופרה וינפרי ריס וית'רספון מינדי קלינג לוי מילר דריק מקייב כריס פיין גוגו אמבתה-רו מייקל פניה אנדרה הולנד זאק גאליפנאקיס
 מוזיקה:  רמין ג'וואדי
 צילום:  טוביאס א'. סצ'ליסר
 מדינה:  ארצות הברית ארצות הברית
 חברת הפקה:  אולפני וולט דיסני
 חברה מפיצה:  סרטי אולפני וולט דיסני
 שיטת הפצה:  וידאו על פי דרישה 
 הקרנת בכורה:  ארצות הברית 9 במרץ 2018
 משך הקרנה:  109 דקות
 שפת הסרט:  אנגלית
 סוגה:  סרט פנטזיה, סרט הרפתקאות 
 מקום התרחשות:  לוס אנג'לס 
 תקציב:  $250,000,000
 הכנסות:  $133,401,882
 הכנסות באתר מוג'ו:   ladisneyfairytale22018
 אתר רשמי
 דף הסרט ב־IMDb
 
קמט בזמן (באנגלית: A Wrinkle in Time) הוא סרט פנטזיית הרפתקאות אמריקאי בלייב אקשן של אולפני וולט דיסני מ-2018. הסרט בוים על ידי אווה דוברני, ונכתב בידי ג'ניפר לי. הסרט מבוסס על הספר "קמט בזמן" של הסופרת מדלן ל'אנגל מ-1962.
תקציר העלילה

העלילה מתמקדת במג מורי, היוצאת למסע בחלל ובזמן במטרה להציל את אביה המדען, בסיוע שלושה יצורים מסתוריים.
שחקנים ודמויות

סטורם ריד - מרגרט "מג" מורי
אופרה וינפרי - גברת וויץ'
ריס וית'רספון - גברת וואטסיט
מינדי קלינג - גברת הו
לוי מילר - קלווין אוקיף
דריק מקייב - צ'ארלס וולאס מורי
כריס פיין - אלכסנדר "אלכס" מורי
גוגו אמבתה-רו - קייט מורי
מייקל פניה - רד
אנדרה הולנד - ג'נקינס
זאק גאליפנאקיס - המדיום המאושר
רוואן בלנצ'ארד - ורוניקה
בנוסף, בלאמי יאנג ו-ויל מק'קורמק לוהקו לסרט.
הפקה

באוקטובר 2010, אולפני וולט דיסני חידשו את זכויותיהם ליצירת עיבוד קולנועי עבור הספר "קמט בזמן", לאחר סרט טלוויזיה ששודר ב-2003 בערוץ "ABC". בעקבות הצלחתו המסחרית העצומה של הסרט "אליס בארץ הפלאות", האולפנים חיפשו אחר יצירות ספרותיות נוספות אותן הם יוכלו להעלות לאקרנים כסרטי פנטזיה והרפתקאות, וג'ף סטוקוול נשכר לכתוב תסריט עבור "קמט בזמן". לאחר הטיוטה הראשונה של סטוקוול, ג'ניפר לי נשכרה באוגוסט 2014 להחליף אותו ולסיים את הכתיבה. קצת פחות משנתיים אחר כך, בפברואר 2016, אווה דוברני נבחרה לביים את הסרט, בעוד ג'ים וויטקר וקתרין האנד ישמשו כמפיקים.
הליהוקים החלו בקיץ, כשאופרה וינפרי החלה במשא ומתן על הצטרפות לסרט. ב-7 בספטמבר, אושר כי וינפרי, ריס וית'רספון ומינדי קלינג יגלמו את דמויותיהן של שלוש הגברות. כמה ימים אחר כך, ב-13 בספטמבר, סטורם ריד לוהקה לגלם את מג, הדמות הראשית. גוגו אמבתה-רו וכריס פיין לוהקו באוקטובר לגלם את הוריה של מג, וב-1 בנובמבר הוכרז על ליהוקם של זאק גאליפנאקיס, אנדרה הולנד, לוי מילר, דריק מקייב, בלאמי יאנג, רוואן בלנצ'ארד וויל מק'קורמק לתפקידים שונים. למחרת, אושר ליהוקו של מייקל פניה לתפקיד נוסף.
שלב הצילומים החל ב-2 בנובמבר. טוביאס א'. סצ'ליסר נשכר לעמדת הצלם, ונעמי שוהן שימשה כמעצבת הפקה. הצילומים נעשו בניו זילנד ובאולפנים בלוס אנג'לס, והם תמו ב-26 בפברואר.
ספנסר אווריק נשכר למלאכת העריכה, ועל עבודת האפקטים מיוחדים הופקד כאחראי ריצ'רד מקברייד.
הפצה

הצגת הבכורה של הסרט התקיימה ב-26 בפברואר 2018 בבית הקולנוע "El Capitan" שבעיר לוס אנג'לס. בצפון אמריקה, החלו הקרנות הסרט באופן רשמי ב-9 במרץ, כשבמקור הפצתו יועדה ל-6 באפריל. בישראל, הסרט לא זכה להפצה בבתי הקולנוע.
הכנסות

מהקרנותיו המסחריות בבתי קולנוע סביב העולם, "קמט בזמן" גרף הכנסות של $133,401,882, מתוכן $100,478,608 בצפון אמריקה (75.3%) ו-$32,923,274 בשאר העולם (24.7%). תקציב הסרט, בשילוב עלויות ההפקה והשיווק, נעמד על $250,000,000. בעוד הדסק הכלכלי של "Yahoo!‎" העריך כי ההפסדים של דיסני נעמדים על בין 86 ל-186 מיליון דולרים, האתר "Deadline" טען כי בחישוב כל ההוצאות וההכנסות ההפסדים נעמדים על כ-$130,000,000.
Chrome OS

ערך זה עוסק במערכת הפעלה למחשבים. אם התכוונתם לדפדפן אינטרנט של אותו חברה וקרוי באותו שם, ראו .
| --- | --- |


מחשב עליו מותקנת מערכת ההפעלה Chrome OS Flex - גרסה של Chrome OS המיועדת עבור  מחשבים אישיים ומחשבי מק
 מפתח:  גוגל
 משפחה:  Unix
 מודל קוד:  קוד פתוח[דרושה הבהרה]
 מחזור חיים:  15 ביוני 2011 – הווה (13 שנים) 
 גרסה אחרונה:  77.0.3865.105 ב־27 בספטמבר 2019 (לפני 5  שנים, 4  חודשים ו־21  ימים)
 סוג גרעין:  מונוליתי (לינוקס)
 סוג רישיון:  קנייני
 מבוססת על:  Chromium OS 
 פלטפורמות:  x86, x86-64, ARM 
 אתר אינטרנט:  https://www.google.com/chromebook/chrome-os/ 
 
Chrome OS ‏(מאנגלית: מערכת ההפעלה כרום)‏ היא מערכת הפעלה למחשבים אישיים המפותחת על ידי חברת גוגל ונמצאת בשימוש במחשבים ייעודיים כגון  כרומבוקים.
החל מפברואר 2022 קיימת גרסה של מערכת ההפעלה עבור  מחשבים אישיים ומחשבי מק הקרויה פלקס (Flex).
היסטוריה

גוגל הכריזה על העבודה על מערכת ההפעלה כרום ביולי 2009. המערכת מבוססת על לינוקס אולם מיועדת בעיקרה להרצת יישומים בדפדפן האינטרנט של החברה גוגל כרום. המערכת פותחה בסיוע חברת אינטל, ומחשבים עם מערכת ההפעלה משתמשים במעבדים שלה (בהמשך המערכת הפכה זמינה גם על מעבדי ARM).
החברה הציגה הדגמה של גרסה מוקדמת בנובמבר 2009. המערכת נחשפה לראשונה לציבור בדצמבר 2010, מאפייניה העיקריים של מערכת ההפעלה כרום הם זמן אתחול קצר והסתמכות על חיבור לאינטרנט לטובת ניצול כלי מחשוב בענן.
במאי 2011 הוחל בשיווק מחשבים ניידים עם המערכת, מתוצרת סמסונג ו-Acer.
באפריל 2012 הוציאה גוגל עדכון משמעותי למערכת ההפעלה שמוסיף שולחן עבודה, בצורה הדומה לזו הנהוגה בשאר מערכות ההפעלה הנפוצות.
בינואר 2013, הציעה גוגל פרס של יותר משלושה מיליון דולרים להאקרים שיפרצו למערכת ההפעלה, במסגרת תחרות להאקרים בוועידת אבטחה, במטרה להוכיח שהיא מערכת בטוחה יותר מ־Microsoft Windows.
במאי 2014 הושקו במקביל 20 דגמי כרומבוק מחמישה יצרנים שונים.
בדצמבר 2014 עקפו מחשבי כרומבוק את מכשירי האייפד של אפל לראשונה, והפכו למכשיר הפופולרי ביותר בתחום החינוך בארצות הברית.
במרץ 2015 החלה גוגל לשווק מחשבי כרום בישראל, תחילה לא ניתן היה למצוא את המחשבים בחנויות, והם שווקו במגזר החינוכי ודרך משווקים למגזר העסקי. באותו חודש גם הושק ה-Chromebit דונגל שמייצרת אסוס, המריץ את מערכת ההפעלה לטלוויזיה או למסך אחר באמצעות כניסת ה-HDMI ואפשר להפעיל אותו כמחשב.
ברבעון הראשון של 2016, עקפו מכירות מחשבי כרום OS את מכירות מחשבי אפל בארצות הברית.
בחודש מאי בשנה זו הודיעה גוגל כי מחשבי כרומבוק יוכלו להריץ אפליקציות אנדרואיד. בשנת 2018 הודיעה גוגל על תמיכה גם ביישומי לינוקס.
בשנת 2021 לראשונה מחשבי כרומבוק נמכרו יותר ממחשבי אפל לאורך שנה שלמה ברחבי העולם.
בפברואר 2022 הכריזה גוגל על גרסה חדשה של כרום OS בשם "פלקס" ("Flex") שניתן להתקינה בחינם על כל מחשב אישי או מחשב מק. עד אז הייתה המערכת זמינה רק עבור מחשבים ייעודיים דוגמת כרומבוקים.
מהות

ChromeOS היא מערכת הפעלה שמבוססת על ג'נטו לינוקס ומיועדת בעיקר לגלישה באינטרנט ולהפעלת אפליקציות מהרשת. מערכת ההפעלה מיועדת להשתמש ולהסתמך על מחשוב בענן - קרי, שימוש במשאבי עיבוד דרך חיבור לאינטרנט. במקום להתקין תוכנות הדורשות נפח רב וכושר עיבוד מהמחשב המשתמשים יכולים להסתפק בדפדפן אינטרנט המאפשר להם לגשת לאתר אשר מפעיל התוכנה על שרת משלו. כתוצאה חבילת התוכנה הדרושה למחשב קטנה בהרבה מהנפוץ והמחשב יכול להיות בעל כוח עיבוד חלש יותר, ועדיין לשמש את בעליו. מנגד, משמעות הדבר היא תלות בחיבור לאינטרנט.
מהות > עיצוב

העיצוב במערכת ההפעלה Chrome OS, מבוסס על שולחן עבודה בו מופיעים אייקונים שבלחיצה עליהם נפתחים אתרים ואפליקציות בדפדפן האינטרנט גוגל כרום.
בדפדפן, כל לשונית - הנקראת Tab - מחזיקה באפליקציה או בדף אינטרנט שונה. מסך הכניסה למערכת מאוד פשוט ומבקש שם משתמש וסיסמה של חשבון הגוגל של המשתמש (בשונה ממערכות הפעלה אחרות, שבהם המשתמש בוחר בעצמו אם צריך להכניס סיסמה). העיצוב מתוכנן להיות פשוט וקל לשימוש.
מהות > ממשק משתמש

ממשק מערכת ההפעלה יעבוד בשאיפה להשתמש בכמה שפחות מקום מסך, ולעשות את כל המגע בין המשתמש למחשב כמה שיותר פשוט. הרבה מן האפליקציות יפתחו בחלונות קטנים הנקראים "פאנלים" ויעבדו ברקע של הדפדפן.
Chromium OS

Chrome OS מבוססת על מערכת ההפעלה החופשית Chromium OS שגוגל מפתחת. אולם Chrome OS עצמה (לדוגמה: המערכת המופצת עם אותם מחשבי נטבוק) אינה חופשית (בדומה לדפדפן גוגל כרום שמבוסס על הדפדפן החופשי כרומיום).
עיקרה של Chrome OS זמין כתוכנה חופשית בשם Chromium OS. הוא מפותח באוסף מאגרי גיט. מכיוון שהיא לא מותאמת לחומרה המסוימת, זמני העלייה המהירים לא מובטחים בה. כמו כן לא מובטחת בה האבטחה מפני עליה ממדיה לא מורשית.
במקביל מפתחת גוגל מערכת הפעלה נוספת פוקסיה (באנגלית: Fuchsia) המיועדת לעבוד הן על טלפונים ניידים והן על מחשבים אישיים וגם על שעונים חכמים.
ראו גם

גוגל כרום